กระทรวงสาธารณสุขเปิดคลินิกมลพิษ นำร่องที่โรงพยาบาลนพรัตนราชธานี
เชียงรายแก้ ฝุ่นควัน สั่งปิดป่าถึงสิ้นเดือน,เชียงรายงัดมาตรการเข้มสั่งปิดป่า คนเผามีโทษ ทั้งจำทั้งปรับ ส่วนคนชี้เป้ารับเงิน 1 หมื่นบาท เชียงใหม่บิ๊กคลีนนิ่งทั่วเมืองลดฝุ่นจิ๋ว จ.อำนาจเจริญ ชาวบ้านเข้าแจ้งความหาตัวคนเผาตอซังข้าวลุกลามกว่า 1,000 ไร่ ส่วนภัยแล้งยังวิกฤติ วัว ควาย โหยขาดน้ำและหญ้า ขณะที่ ปภ.ประกาศ พื้นที่ภัยพิบัติที่ร้อยเอ็ดและศรีสะเกษ,หมอกควันยังฟุ้งกระจายทั่วภาคเหนือ เมื่อวันที่ 18 มี.ค. นายสราวุธ ค้อมคำพันธุ์ หัวหน้าสถานีควบคุมไฟป่าภูชี้ฟ้า จ.เชียงราย เปิดเผยว่า สั่งการให้เจ้าหน้าที่เตรียมความพร้อม แบ่งกำลังออกลาดตระเวนเฝ้าระวังไฟป่าหลายรอบในแต่ละวัน ล่าสุดรับแจ้งเหตุไฟไหม้ป่าบริเวณทิศตะวันออกของบ้านราษฎร์ภักดี หมู่ 10 ต.ตับเต่า อ.เทิง สภาพเป็นป่าเต็งรัง ส่งกำลังเจ้าหน้าที่ไปช่วยดับไฟร่วมกับชาวบ้าน ใช้เวลา 3 ชั่วโมงจนควบคุมเพลิงไว้ได้ ความเสียหาย 10 ไร่ คาดเกิดจากชาวบ้านจุดไฟล่าสัตว์ และอีกจุดไฟไหม้ป่าที่บ้านร่มโพธิ์ไทย หมู่ 9 ต.ตับเต่า อ.เทิง สภาพพื้นที่เป็นป่าเต็งรัง เสียหายประมาณ 13 ไร่,นายธนิต สุภาแสน นายอำเภอเทิง จ.เชียงราย กล่าวว่า ประชุมผู้มีส่วนเกี่ยวข้องเพื่อหามาตรการแก้ไขป้องกันไฟป่า และใช้บังคับปฏิบัติตามคำสั่ง ผวจ.เชียงราย ได้แก่ การประกาศปิดป่า ห้ามผู้ที่ไม่มีเหตุอันควรเข้าพื้นที่ป่าตั้งแต่วันที่ 12-31 มี.ค. อย่างเด็ดขาด ผู้ที่อยู่อาศัยในพื้นที่ป่าสงวนหรืออุทยานแห่งชาติ หากเป็นต้นเหตุให้เกิดไฟป่าจะต้องถูกยึดที่อยู่อาศัยคืนให้หน่วยงานรับผิดชอบ ให้แต่ละหมู่บ้านที่อยู่ใกล้พื้นที่ป่าจัดชุดลาดตระเวนคอยตรวจตราเฝ้าระวังไฟป่า ส่วนการดำเนินการกับชาวบ้านที่เป็นต้นเหตุในการเผาป่า จะนำตัวส่งให้เจ้าหน้าที่ตำรวจดำเนินคดีตามกฎหมาย มีโทษทั้งจำและปรับ ส่วนผู้ที่ชี้เป้าจนสามารถควบคุมตัวมือเผาได้ ตนจะมอบเงินนำจับ 10,000 บาทให้ทันที,ที่ลานพระบรมราชานุสาวรีย์สามกษัตริย์ในตัวเมืองเชียงใหม่ นายศุภชัย เอี่ยมสุวรรณ ผวจ.เชียงใหม่ จัดกิจกรรม ชาวเชียงใหม่ ร่วมใจ ไล่หมอกควัน ปล่อยแถวจิตอาสา 500 คน และรถดับเพลิงจากเทศบาลในจังหวัดเชียงใหม่ ฉีดน้ำล้างทำความสะอาดถนนรอบคูเมืองเชียงใหม่ นายศุภชัย กล่าวว่า จ.เชียงใหม่ประสบกับวิกฤติหมอกควันในห้วงที่ผ่านมาทุกๆฝ่ายไม่ได้นิ่งนอนใจ บูรณาการกันเพื่อแก้ไขปัญหา พร้อมจับกุมผู้ลักลอบเผาป่า ขณะเดียวกัน ฉีดพ่นน้ำให้ความชุ่มชื้นในอากาศ แจกหน้ากากอนามัยให้กับกลุ่มเสี่ยงคือ ผู้สูงอายุและเด็ก คุณภาพอากาศเริ่มกลับมาดีขึ้นบ้างแล้ว,นายสุเทพ แสนมงคล นายอำเภอแม่ออน จ.เชียงใหม่ เปิดเผยว่า สั่งการให้ทุกท้องถิ่นฉีดพ่นละอองน้ำเพื่อลดค่า PM 2.5 และฉีดพ่นละอองน้ำรอบ รพ.แม่ออน พร้อมสั่งให้อาสาสมัคร ทั้ง 6 ตำบล 49 หมู่บ้าน มีพื้นที่ป่าเขา 100 เปอร์เซ็นต์ ลงพื้นที่ออกแจกหน้ากากผ้าอนามัย และแจกเอกสารสำคัญป้องกันหมอกควันแนะนำให้ความรู้ ขณะเที่ยวบินจากสนามบินเชียงใหม่ไปยังจังหวัดแม่ฮ่องสอน ยกเลิกเที่ยวบินไปถึงวันที่ 21 มี.ค. เนื่องจากอากาศที่สนามบินแม่ฮ่องสอนปิด ส่วนการเดินทางโดยสารการบินมายังท่าอากาศยานเชียงใหม่ยังคงเดินทางมาได้ตามปกติ ส่วนเว็บไซต์ AirVisual จัดอันดับดัชนีคุณภาพอากาศตามเมืองท่องเที่ยวทั่วโลกพบว่า เชียงใหม่ติดอยู่ในอันดับ 1 เมืองที่มีมลพิษมากที่สุด ค่าดัชนีชี้วัดคุณภาพอากาศสูงถึง 207 ไมโครกรัมต่อลูกบาศก์เมตร (มคก./ลบ.ม.),จ.พะเยา มีหมอกควันปกคลุมกระจายไปทั่วบริเวณ จากผลการตรวจวัดคุณภาพอากาศในพื้นที่ ต.บ้านต๋อม อ.เมืองพะเยา พบปริมาณฝุ่นละอองขนาดไม่เกิน 2.5 ไมครอน (PM 2.5) มีค่า 83 มคก./ ลบ.ม. ค่าของหมอกควันลดลง แต่ยังส่งผลกระทบต่อประชาชนที่อยู่ในที่โล่ง ต้องสวมหน้ากากอนามัย และสวมใส่แว่นตาเพื่อป้องกันหมอกควัน,ด้าน พ.ต.ท.พิชัยยุทธ บุตรทุมพันธ์ สว. (สอบสวน) สภ.พนา จ.อำนาจเจริญ รับแจ้งความจากนายชเนษฏ์ วรบุตร อายุ 37 ปี อยู่บ้านเลขที่ 139 ต.พนา อ.พนา จ.อำนาจเจริญ พร้อมชาวบ้าน รวม 35 คน ให้หาตัวผู้กระทำผิดจุดไฟเผาตอซังข้าว เมื่อวันที่ 10 มี.ค. ไฟลุกลามไปในพื้นที่ 2 อำเภอ ประกอบด้วย อ.พนา จ.อำนาจเจริญ และ อ.ตระการพืชผล จ.อุบลราชธานี รวมกว่า 1,000 ไร่ พืชผลทางการเกษตรเสียหายเป็นจำนวนมาก หลังเกิดเหตุ ไม่มีใครยอมรับว่าเป็นคนจุดไฟเผา แม้แต่เจ้าของนาต้นเพลิงยังปฏิเสธ ขณะที่ตำรวจอยู่ระหว่างรวบรวม หลักฐานหาผู้กระทำผิดต่อไป,ส่วนการตรวจวัดคุณภาพอากาศของสถานีกรมควบคุมมลพิษ รายงานคุณภาพอากาศ 9 จังหวัดภาคเหนือ ค่าเฉลี่ย 24 ชม. คุณภาพอากาศอยู่ในระดับเริ่มมีผลกระทบต่อสุขภาพ ฝุ่นละอองขนาดไม่เกิน 2.5 ไมครอน (PM2.5) ตรวจพบค่าระหว่าง 55-152 มคก./ลบ.ม. เกินมาตรฐานที่บริเวณ ต.แม่ปะ อ.แม่สอด จ.ตาก ต.ในเวียง อ.เมืองน่าน ต.ห้วยโก๋น อ.เฉลิมพระเกียรติ จ.น่าน ต.บ้านต๋อม อ.เมืองพะเยา ต.พระบาท อ.เมืองลำปาง ต.สบป้าด อ.แม่เมาะ จ.ลำปาง ต.บ้านดง อ.แม่เมาะ จ.ลำปาง ต.แม่เมาะ อ.แม่เมาะ จ.ลำปาง ต.บ้านกลาง อ.เมืองลำพูน ต.เวียง อ.เมืองเชียงราย ต.เวียงพางคำ อ.แม่สาย จ.เชียงราย ต.ช้างเผือก อ.เมืองเชียงใหม่ ต.ศรีภูมิ อ.เมืองเชียงใหม่ ต.สุเทพ อ.เมืองเชียงใหม่ ต.ช่างเคิ่ง อ.แม่แจ่ม จ.เชียงใหม่ ต.นาจักร อ.เมืองแพร่ และ ต.จองคำ อ.เมืองแม่ฮ่องสอน สำหรับฝุ่นละอองขนาดไม่เกิน 10 ไมครอน (PM10) ตรวจพบค่าระหว่าง 77-202 มคก./ลบ.ม. เกินมาตรฐานที่บริเวณ ต.แม่ปะ อ.แม่สอด จ.ตาก ต.พระบาท อ.เมืองลำปาง ต.บ้านดง อ.แม่เมาะ จ.ลำปาง ต.เวียงพางคำ อ.แม่สาย จ.เชียงราย และ ต.ช้างเผือก อ.เมืองเชียงใหม่,ที่กระทรวงทรัพยากรธรรมชาติและสิ่งแวดล้อม (ทส.) น.ส.ชลธร วงศ์รัศมี และ น.ส.ณิชนันท์ ตัญธนาวิทย์ ผู้ที่ได้รับผลกระทบจากปัญหาฝุ่นละอองขนาดเล็ก หรือ PM2.5 พร้อมด้วยกลุ่มรณรงค์ผ่านแคมเปญ change.org และกลุ่มกรีนพีซรวม 10 คน เข้ายื่นเสนอแนวทางการจัดการปัญหาฝุ่น PM2.5 พร้อมนำรายชื่อสนับสนุน 20,660 รายชื่อ ให้ยกร่างมาตรฐาน PM2.5 มีนายพันศักดิ์ ถิรมงคล ผอ.กองจัดการคุณภาพอากาศและเสียงกรมควบคุมมลพิษ (คพ.) เข้ารับเรื่องพร้อมกล่าวว่า จะนำข้อเสนอไปแก้ไขต่อไป,นพ.สุขุม กาญจนพิมาย ปลัดกระทรวงสาธารณสุข (สธ.) กล่าวภายหลังประชุมเรื่องการเตรียมความพร้อมด้านสาธารณสุขกรณีฝุ่นละอองขนาดเล็ก ว่าขณะนี้ตั้งศูนย์ปฏิบัติภาวะฉุกเฉินด้านการแพทย์ และสาธารณสุข กรณีฝุ่นละอองขนาดเล็กขึ้นในจังหวัดที่มีปัญหา เพื่อเฝ้าระวังอย่างเข้มข้น โดยเฉพาะพื้นที่สีเหลือง สีส้ม สีแดง ที่ต้องเฝ้าระวัง โดยเฉพาะในกลุ่มเสี่ยง นอกจากนี้ สธ.จะพัฒนาคลินิกมลพิษ เพื่อดูแลผู้ที่ได้รับผลกระทบจากปัญหามลพิษเป็นพิเศษ มีกรมการแพทย์เป็นผู้แนะนำ คลินิกนำร่องตั้งอยู่ที่ รพ.นพรัตนราชธานี ทั้งนี้จะกระจายไปยังโรงพยาบาลทั่วไปต่อไป,สำหรับสถานการณ์ภัยแล้ง ที่ทุ่งนาบ้านโพธิ์ ต.โพธิ์ อ.เมืองศรีสะเกษ ชาวบ้านนำวัวควายออกจากบ้านไปเลี้ยงกลางทุ่งนาที่มีแต่หญ้าแห้ง น้ำในสระและหนองน้ำแห้งขอด แดดร้อนอุณหภูมิสูงถึง 38 องศาเซลเซียส นางแสง โพธิ์ขาว อายุ 59 ปี ชาวบ้านโพธิ์ เปิดเผยว่า ตนและเพื่อนบ้านที่มีวัวควาย ต้องนำสัตว์ออกไปกินหญ้าและน้ำไกลจากบ้านกว่า 2 กม. เพราะในละแวกใกล้บ้านไม่มีหญ้าแล้ว เช่นเดียวกับที่ จ.กาฬสินธุ์ แหล่งน้ำแห้งขอดชาวบ้านเลี้ยงวัวเดือดร้อน ไม่มีแหล่งน้ำและหญ้าให้วัวกิน ต้องเดินไปหาแหล่งน้ำไกลกว่า 10 กม.,ขณะที่ พ.อ.หญิง ศิริจันทร์ งาทอง รองโฆษกคสช. กล่าวว่า พล.อ.อภิรัชต์ คงสมพงษ์ ผบ.ทบ. ในฐานะเลขาธิการ คสช. เป็นประธานการประชุมสำนักเลขาธิการ คสช. แสดงความห่วงใยปัญหาฝุ่นละอองและหมอกควันในพื้นที่ภาคเหนือที่ส่งผลกระทบ ต่อประชาชน และทัศนวิสัย กำชับให้ทุกส่วนดูแลประชาชน ร่วมคลี่คลายสภาวะฝุ่นละออง โดยเฉพาะมาตรการงดเผาทุกประเภท และเฝ้าตรวจมิให้เกิดไฟป่าตามธรรมชาติ บังคับใช้กฎหมายมิให้มีการเผาป่า ในลักษณะขยายขอบเขตพื้นที่ทำการเกษตรที่เกิดจากนายทุน หรือผู้บุกรุก โดยมอบให้หน่วยงานในพื้นที่ ตรวจสอบดำเนินการต่อผู้ที่ตั้งใจเผาเพื่อรุกป่าในทุกพื้นที่ ล่าสุดข้อมูลจากศูนย์อำนวยการเฉพาะกิจป้องกันไฟป่าและหมอกควันพื้นที่ภาคเหนือ ระบุเช้าวันนี้ดาวเทียมตรวจพบจุดความร้อน 243 จุด ใน 9 จังหวัดภาคเหนือ ส่วนใหญ่ที่ จ.แม่ฮ่องสอน เชียงใหม่ ตาก เจ้าหน้าที่สนธิกำลังเข้าตรวจสอบพื้นที่ดับไฟ ทำแนวกันไฟ รวมถึงเฝ้าระวังไม่ให้มีการปะทุ จะปฏิบัติการอย่างต่อเนื่องตลอดฤดูแล้ง,ที่กรมป้องกันและบรรเทาสาธารณภัย คณะองคมนตรีประกอบด้วย นายพลากร สุวรรณรัฐ พล.อ.อ.ชลิต พุกผาสุข พล.อ.ดาว์พงษ์ รัตนสุวรรณ พล.อ.ไพบูลย์ คุ้มฉายา นายจรัลธาดา กรรณสูต พล.อ. กัมปนาท รุดดิษฐ์ พล.ร.อ.พงษ์เทพ หนูเทพ นายอำพน กิตติอำพน พล.อ.เฉลิมชัย สิทธิสาท พล.อ.อ.จอม รุ่งสว่าง ประชุมรับฟังการบรรยายเรื่องพิบัติภัยแล้งและการเตรียมให้ความช่วยเหลือ ร่วมกับกระทรวงมหาดไทย โดย พล.อ.อนุพงษ์ เผ่าจินดา รมว.มหาดไทย กล่าวว่า รายงานสถานการณ์ภาพรวมของหน้าแล้ง แนวทางการบริหารจัดการน้ำ และการดำเนินการยึดตามแนวทางของสมเด็จพระเจ้าอยู่หัว ที่ให้หน่วยงานบูรณาการความร่วมมือ แก้ไขปัญหาความเดือดร้อนของประชาชนโดยเร็ว ยอมรับว่าปีนี้ น้ำมีน้อย ส่วนหนึ่งเกิดจากสภาพอากาศที่มีปริมาณฝนตกน้อย บูรณาการกับทุกภาคส่วนในการบริหารจัดการน้ำ โดยเฉพาะน้ำเพื่ออุปโภคบริโภค และน้ำด้านการเกษตรและภาคอุตสาหกรรมให้เพียงพอ ยืนยันว่าแม้น้ำจะน้อยแต่ยังสามารถรับมือและควบคุมได้และยังวางแนวทางบริหารจัดการน้ำไปถึงปี 2563 สำหรับในปีนี้ประกาศพื้นที่ภัยพิบัติแล้งไปแล้ว 2 จังหวัด ได้แก่ จ.ร้อยเอ็ด และศรีสะเกษ ส่วนจะมีการประกาศพื้นที่เพิ่มเติมอีกหรือไม่ ต้องพิจารณาเป็นรายพื้นที่ต่อไป
เชียงรายงัดมาตรการเข้มสั่งปิดป่า คนเผามีโทษ ทั้งจำทั้งปรับ ส่วนคนชี้เป้ารับเงิน 1 หมื่นบาท เชียงใหม่บิ๊กคลีนนิ่งทั่วเมืองลดฝุ่นจิ๋ว
คลินิกมลพิษ,โรงพยาบาลนพรัตนราชธานี,กระทรวงสาธารณสุข,ฝุ่นควัน,หมอกควัน,ไฟป่า,ภาคเหนือ